CELEX: E2009C0205
Language: bg
Date: 2009-05-08 00:00:00
Title: Решение на Надзорния орган на ЕАСТ № 205/09/COL от 8 май 2009 година относно схемата за временна рекапитализация на банки, които като цяло са стабилни, с цел насърчаване на финансовата стабилност и отпускане на кредити за реалната икономика (Норвегия)

3.2.2011   
            
            
               BG
            
            
               Официален вестник на Европейския съюз
            
            
               L 29/36
            
         РЕШЕНИЕ НА НАДЗОРНИЯ ОРГАН НА ЕАСТ
   № 205/09/COL
   от 8 май 2009 година
   относно схемата за временна рекапитализация на банки, които като цяло са стабилни, с цел насърчаване на финансовата стабилност и отпускане на кредити за реалната икономика (Норвегия)
   НАДЗОРНИЯТ ОРГАН НА ЕАСТ (1),
   КАТО ВЗЕ ПРЕДВИД Споразумението за създаване на Европейското икономическо пространство (2), и по-специално членове 61—63 от него и Протокол 26 към него,
   КАТО ВЗЕ ПРЕДВИД Споразумението между държавите от ЕАСТ за създаване на Надзорен орган и Съд (3), и по-специално член 24 от него,
   КАТО ВЗЕ ПРЕДВИД член 1, параграф 3 от част I и член 4, параграф 3 от част II от Протокол 3 към Споразумението за надзор и съд (4),
   КАТО ВЗЕ ПРЕДВИД Насоките за прилагане и тълкуване на членове 61 и 62 от Споразумението за ЕИП на Органа (5), и по-специално главата относно рекапитализацията на финансовите институции в условията на настоящата финансова криза: ограничаване на помощта до необходимите минимални равнища и предпазни мерки срещу ненужното нарушаване на конкуренцията (6),
   КАТО ВЗЕ ПРЕДВИД Решение № 195/04/COL от 14 юли 2004 г. относно разпоредбите за прилагане, посочени в член 27 от част II от Протокол 3 (7),
   КАТО ИМА ПРЕДВИД, ЧЕ:
   I.   ФАКТИ
   
   1.   Процедура
   
   В съответствие с член 1, параграф 3 от част I от Протокол 3 на 28 април 2009 г. норвежките власти отправиха уведомление за схема за временна рекапитализация на банки, които като цяло са стабилни, с цел насърчаване на финансовата стабилност и отпускане на кредити за реалната икономика (Док. № 516522). (8)
   
   2.   Цел на мярката за предоставяне на помощ
   
   Норвежките власти обясниха, че съществува значителна несигурност относно развитието на икономиката на Норвегия и осъществяването на политиката и дейността на банките, свързани с отпускането на кредити. Съществува силна взаимозависимост между реалната икономика и финансовата система. Желанието да се намалят рисковете предвид растящите загуби може да накара банките да ограничат предоставянето на кредити. Ефектът на намаленото външно търсене върху икономиката на Норвегия допълнително се влошава от въвеждането на по-строги условия за отпускане на кредити за предприятията и домакинствата, което от своя страна възпрепятства инвестициите и дейностите в реалната икономика и засилва отрицателното въздействие на общия икономически спад.
   Норвежките власти посочиха, че според проучвания относно кредитирането, извършени от Норвежката централна банка (Norges Bank) и органа за финансов надзор (Kredittilsynet), банките са въвели значително по-строги норми за отпускане на кредити, особено по отношение на корпоративните кредити. Проучванията показват също, че коефициентът на капиталова адекватност е от приоритетно значение за банките при оценяване на политиката за отпускане на кредити. Понастоящем норвежките банки са финансово стабилни, но трябва да повишат основния си капитал, за да могат да поддържат нормално ниво на предоставяне на кредити.
   През декември 2008 г. Norges Bank препоръча правителството да предприеме мерки за подобряване на банковата стабилност с цел да се повиши отпускането на заеми за реалната икономика. Тази препоръка е одобрена от органа за финансов надзор.
   Норвежките власти обясниха, че някои от по-големите норвежки банки имат относително нисък коефициент на капиталова адекватност на основния капитал и се нуждаят от рекапитализация, за да могат да продължат да отпускат заеми на реалната икономика (9). По-малките банки с висок коефициент на капиталова адекватност могат също да се нуждаят от допълнителен основен капитал, за да поддържат или да повишат обема на отпусканите заеми в съответствие с целта на схемата, за която е отправено уведомление. Норвежките власти предвиждат, че някои малки банки могат да разполагат с по-малко възможности за собствено финансиране и със сравнително ограничен кредитен портфейл. Следователно те са по-изложени на ликвидни рискове отколкото банките с по-широка бизнес основа. Ето защо, дори ако първоначално тези банки са имали по-висок коефициент на капиталова адекватност, тези фактори могат да означават, че основният капитал при тях би могъл да се изчерпи по-лесно като ресурс отколкото при другите банки. Норвежките власти прецениха също, че както ситуацията в банковия сектор, така и прогнозите за норвежката икономика изискват държавна мярка за рекапитализация на банки, които като цяло са стабилни, с цел да се възстанови финансовата стабилност и да бъде насърчено отпускането на кредити за реалната икономика.
   Целта на схемата е да се осигури капитал от първи ред (10) за банките, за да се осигури тяхната стабилност и да се подобри способността им да поддържат обичайното си ниво на кредитиране. Схемата е открита единствено за банки, които като цяло са стабилни, и според норвежките власти предназначението ѝ е да осигури отпускане на кредити за реалната икономика, като нарушаването на конкуренцията се сведе до минимум.
   В рамките на схемата за рекапитализация е създаден държавен фонд за финансиране (Statens finansfond) (11), който има за цел временно да осигури капитал от първи ред за норвежките банки (12): придобиването от фонда на хибридни ценни книжа или привилегировани капиталови инструменти ще се извършва въз основа на заявление от съответната банка. Условията ще бъдат регулирани от споразумение между фонда и съответната банка, съдържащо конкретните изисквания за рекапитализация (например номинална стойност, размер, възнаграждение и стимули за излизане от схемата).
   3.   Национално правно основание за мярката за помощ
   
   Националното правно основание за създаване на фонда е Lov 6. mars 2009 nr. 12 om Statens finansfond. Също така ще бъде приета наредба за прилагане, свързана с фонда и неговите дейности (13).
   4.   Бюджет и срок на действие
   
   През 2008 г. Norges Bank извърши макроикономически стрес тест на шестте най-големи норвежки банки. Тестът възпроизвежда негативен сценарий, при който банките отбелязват загуби в размер средно на 2,3 % от техните активи, претеглени спрямо риска. Въз основа на този тест Norges Bank изчислява, че десетте най-големи банки се нуждаят от рекапитализация приблизително в размер на 34 милиарда норвежки крони. В съответствие с резултатите от този тест за фонда са заделени достатъчно ресурси (50 милиарда норвежки крони или приблизително 5,1 милиарда EUR).
   Схемата ще има временен характер, а правилата се очаква да влязат в сила през май 2009 г., като фондът ще разполага с шестмесечен срок за сключване на споразумения с банките, които кандидатстват за рекапитализация. Крайният срок за подаване на заявления до фонда ще бъде 6 седмици преди изтичането на шестмесечния период, за да се осигури време на фонда да сключи споразумение с кандидатстващата банка, преди да изтече шестмесечният срок през ноември 2009 г. През този период норвежките власти ще преценят дали мярката ще бъде необходима за по-продължителен период, като в такъв случай за схемата ще бъде уведомено отново.
   5.   Схема за рекапитализация
   
   5.1.   Получатели
   
   Норвежките власти обясниха, че единствено норвежки банки, които като цяло са стабилни, ще имат право да кандидатстват за подпомагане по схемата, за която е отправено уведомление.
   Норвежкият орган за финансов надзор ще упражнява подборна функция и ще определя дали дадена банка отговаря на условията на схемата (14). Като част от обичайните си надзорни функции органът за финансов надзор получава от всяка банка информация относно нейните кредитни портфейли и другите елементи от счетоводния баланс, бизнес плановете и собствената ѝ оценка на бъдещите рискови фактори. Когато банка подаде заявление до фонда за капиталова инжекция, от органа за финансов надзор ще се изисква да прецени дали банката отговаря на условията на схемата. Критерият за това, съгласно раздел 2 от наредбата, е дали „банката отговаря на изискването за коефициент на капиталова адекватност от първи ред с достатъчен марж, включително при отчитане на вероятното развитие на обстоятелствата в близкото бъдеще.“ Според норвежките власти органът за финансов надзор ще допусне, че това изискване е спазено, ако въпросната банка има коефициент на капиталова адекватност на основния капитал в размер на 6 % или повече, т.е. с 2 процентни пункта над минималното регулаторно изискване. Във всички случаи органът за финансов надзор ще основава своя анализ на актуална информация, като отчита различните рискови експозиции на банката, качеството на нейните активи и бизнес перспективи, както и формалните коефициенти на капиталовата ѝ адекватност, за да стигне до заключение, че банката е стабилна като цяло предвид също вероятните условия в близко бъдеще.
   5.2.   Максимално увеличение на капитала
   
   Пределните граници за повишаване на коефициентите на капиталова адекватност на основния капитал чрез капиталови инжекции от фонда ще бъдат следните:
   
               а)
            
            
               банка с коефициент на капиталова адекватност на основния капитал под 7 % може да получи рекапитализация до максимален коефициент на капиталова адекватност на основния капитал в размер на 10 %;
            
         
               б)
            
            
               банка с коефициент на капиталова адекватност на основния капитал между 7 % и 10 % може да получи рекапитализация в размер максимум на 3 процентни пункта от основния си капитал, но не повече от коефициент на капиталова адекватност на основния капитал в размер на 12 %;
            
         
               в)
            
            
               банка с коефициент на капиталова адекватност на основния капитал над 10 % може да получи рекапитализация в размер на не повече от 2 процентни пункта (15).
            
         Банки, които след капиталовите инжекции от държавата ще имат коефициент на капиталова адекватност на основния капитал над 12 %, трябва да представят с помощта на документи своята нужда от капиталовата инжекция, а фондът ще извърши оценка на случая в зависимост от състоянието на банката и от начина за стимулиране на отпускането на кредити за реалната икономика.
   По същия начин всяко заявление за увеличаване на основния капитал с повече от 2 процентни пункта трябва да съдържа документация, обосноваваща наложителността на такава голяма капиталова инжекция.
   Фондът ще вземе решение относно действителната сума, която ще бъде отпусната, въз основа на оценка на различни рискови фактори, бизнес планове и перспективи. Норвежките власти обясниха, че ако въз основа на представените доказателства фондът не бъде убеден , че съществува нужда от предоставяне на финансова помощ по схемата, той ще отхвърли молбата. Банките, поставени в най-високата рискова категория, които кандидатстват за увеличаване на капитала с повече от 2 процентни пункта, ще подлежат на особено строг контрол.
   Случаите, при които рекапитализацията съответства на над 2 % от коефициента на капиталова адекватност на основния капитал, ще бъдат докладвани на Органа.
   5.3.   Причисляване към рисков клас
   
   Фондът ще причисли всяка банка към един от три рискови класа въз основа на обективни критерии (16). Съобразно рисковия клас ще се определя размерът на купона, който трябва да се плати върху инжектирания от фонда капитал, и той ще остане фиксиран за времетраенето на споразумението между банката и фонда.
   В наредбата е постановено, че банките с външен рейтинг от сертифицирана агенция за кредитен рейтинг ще бъдат причислени към следните рискови класове:
   
               Рисков клас
            
            
               1
            
            
               2
            
            
               3
            
         
               Рейтинг
            
            
               AA– или по-висок
            
            
               От A– до A+
            
            
               BBB+ или по-нисък
            
         Норвежките власти обясниха, че на малко норвежки банки се присъжда рейтинг от международни агенции за рейтинг. На други банки обаче редовно се присъжда рейтинг от най-големите норвежки банки. Банките без присъден рейтинг от сертифицирани агенции за кредитен рейтинг ще бъдат оценявани въз основа на принципи, подобни на прилаганите от официалните агенции за кредитен рейтинг (17).
   Норвежките власти смятат, че много малко норвежки банки ще попаднат в рисков клас 1, известен брой банки ще попаднат в рисков клас 2, а по-голямата част от банките ще бъдат причислени към рисков клас 3 (около три четвърти от всички норвежки банки).
   5.4.   Инструменти за рекапитализация
   
   Законодателството предвижда два алтернативни капиталови инструмента — хибридна ценна книга от първи ред („fondsobligasjon“) и привилегирован капиталов инструмент от първи ред („preferansekapitalinstrument“). И двата инструмента се определят като капитал от първи ред и не предоставят право на глас. Инструментите ще имат привилегировано право на некумулативно искане на годишна лихва, което ще зависи от наличието на печалба и от коефициента на капиталова адекватност, който трябва да бъде по-висок с не по-малко от 0,2 % от изисквания в даден момент минимален коефициент на капиталовата адекватност. Лихвата ще се покрива, докато не бъде изплатена изцяло или докато не бъде изразходвана печалбата.
   Цената на рекапитализацията ще бъде фиксирана индивидуално за всяка банка въз основа на приложимия лихвен процент. Освен това ще има допълнително начисление в зависимост от рисковата категория на банката и вида на избрания инструмент.
   Норвежките власти считат, че системата за изчисляване на нивото на възнаграждение за всяка банка по отношение на всеки инструмент съответства на методиката, установена от Европейската централна банка (18) в нейната препоръка от 20 ноември 2008 г. (19) и следователно е в съответствие с насоките за рекапитализация.
   Норвежките власти обясниха, че активите на норвежките банки представляват до голяма степен активи с променлив лихвен процент. За да сведат до минимум риска, свързан с лихвения процент, по принцип банките се стремят да си осигурят еднакви падежи по договорите за лихвените проценти от двете страни на счетоводния баланс. По този начин съвпадането на падежите изисква от норвежките банки да разполагат предимно с пасиви с променлив лихвен процент. При тези обстоятелства норвежките власти предложиха възнаграждението за рекапитализацията да се базира или на доходността на краткосрочни шестмесечни държавни сертификати, или на държавни облигации за 5 години.
   Според обясненията на норвежките власти цената на рекапитализацията за банките за петгодишен период ще бъде същата независимо от избрания от банката вариант. Те илюстрират този аспект, като сравняват настоящата нетна цена на рекапитализацията за банките, използващи варианта, основаван на доходността на държавни облигации за 5 години, с настоящата нетна цена на рекапитализацията за банките, използващи варианта, базиращ се на доходността на шестмесечни държавни сертификати за период от пет години (20).
   Поради това норвежките власти считат, че въпреки че доходността на шестмесечни държавни сертификати към момента е по-ниска от доходността на държавни облигации за 5 години, цената на рекапитализацията за банките за петгодишен период ще бъде същата независимо от избрания вариант.
   5.4.1.   Хибридна ценна книга от първи ред
   
   Хибридната ценна книга от първи ред ще покрива загуби след капитала, формиран от обикновени акции (предпочитана при покриването на загуби). Тя е разработена като изискуем, неподлежащ на обратно изкупуване инструмент с фиксиран купон, определен по същия начин като курса на норвежките държавни облигации със следната надбавка:
   
               —
            
            
               5,0 % за банки от рисков клас 1;
            
         
               —
            
            
               5,5 % за банки от рисков клас 2;
            
         
               —
            
            
               6,0 % за банки от рисков клас 3 (21).
            
         В съответствие с препоръката на ЕЦБ елементът на минималната надбавка се изчислява като петгодишен спред CDS (Credit Default Swap — суап за кредитно неизпълнение) на банката върху подчинен дълг за референтен период от 1 януари 2007 г. до 31 август 2008 г. плюс 200 базисни пункта за оперативни разходи, плюс допълнителни 100 базисни пункта, за да се отрази по-високият ранг на хибридния инструмент по отношение на подчинения дълг. След това се прилага надценка за банките от рискови класове 2 и 3.
   Норвежките власти посочиха, че Norges Bank е направила приблизително изчисление на средния спред на базата на подчинените договори CDS за DnB NOR (22), единствената норвежка банка, за която се търгуват договори CDS, на 100 базисни пункта за периода от 1 януари 2007 г. до 31 август 2008 г. (23)
   
   С цел да се стимулира връщането, купонът се повишава с 1 процентен пункт след четвъртата и петата година. Инструментът ще запази този по-висок фиксиран купон до изплащането. Изплащането на средствата зависи от предоставянето на разрешение от органа за финансов надзор, който трябва да потвърди, че изискванията за капиталова адекватност ще продължат да бъдат изпълнявани след изплащането.
   5.4.2.   Привилегирован капиталов инструмент от първи ред
   
   Привилегированият капиталов инструмент от първи ред е pari passu (покрива загубите успоредно) с обикновените акции. Той може да стане изискуем след 3 години. Изготвен е като задължителен инструмент с възможност за преобразуване и се преобразува в обикновени акции след пет години, освен ако не бъде изплатен или преобразуван преди това. Този инструмент ще има фиксиран купон, определен по същия начин като курса на норвежките държавни облигации със следната надбавка:
   
               —
            
            
               6,0 % за банки от рисков клас 1;
            
         
               —
            
            
               6,5 % за банки от рисков клас 2;
            
         
               —
            
            
               7,0 % за банки от рисков клас 3 (24).
            
         В съответствие с препоръката на ЕЦБ минималната надбавка е в размер на 600 базисни пункта (500 базисни пункта рискова премия от дялово участие и 100 базисни пункта за покриване на оперативни разходи). За банки от рискови класове 2 и 3 се прилага увеличение.
   Както бе отбелязано по-горе, инструментът може да стане изискуем след три години. Методът за изчисляване на стойността на изплащането се уточнява в споразумението с банката, като стойността на изплащането не може да бъде по-ниска от номиналната стойност (25). Предсрочното изплащане ще бъде стимулирано например чрез включване в споразумението на повишаване на коефициента на изплащане през четвъртата и петата година, оскъпявайки по този начин по-късното изплащане в сравнение с предсрочното изплащане.
   Освен това, вместо да се позволява извършването на задължително преобразуване, стимулът за изплащане ще бъде гарантиран чрез определяне на коефициент на преобразуване в края на петгодишния период, който е по-изгоден за фонда отколкото преобразуването по тогавашната пазарна цена и също така е по-изгоден за фонда в сравнение с изплащането преди края на петата година (с други думи, одобреният метод ще осигури значително намаляване на дяловото участие на съществуващите акционери).
   Норвежките власти обясниха, че фондът ще има право да преобразува инструмента в обикновени акции/сертификати за първоначалния капитал, ако предпочитаният капитал съставлява значителен дял от балансовата стойност на собствения капитал на банката. В споразумението с всяка банка фондът ще уточни какво представлява значителен дял. Прагът за значителния дял няма да бъде по-висок от 50 % (26).
   Отделното споразумение може да включва също и възможност за банката да преобразува инструмента в обикновени акции/сертификати за първоначалния капитал, ако отчетната стойност на „собствените средства“ е намалена значително (с повече от 20 %). Методът за изчисляване на броя на акциите, които фондът ще получи при преобразуването, ще бъде уточнен в споразумението с банката и ще гарантира разумна връзка между стойността на изплащането и потенциалната печалба, от една страна, и преобразуването и потенциалната загуба, от друга (27).
   5.5.   Предпазни механизми относно поведението на банките
   
   Според норвежките власти схемата е допълнена от редица предпазни механизми относно поведението на банките.
   Фондът ще направи задължително използването на капиталовите вноски в съответствие с целите на схемата, а не в противоречие с нея, както и ще задължи банките да не използват капиталовите вноски за маркетингови цели или с цел прилагане на агресивни търговски стратегии (28).
   Съществуват и допълнителни ограничения, като: i) забрана относно повишаването на заплатите и други облаги за ръководния персонал до 31 декември 2010 г.; ii) почти пълна забрана на бонусите за финансовите години 2009 и 2010, като се забранява последващо изплащане на натрупани бонуси; iii) забрана относно придобиването от ръководния персонал на акции или други подобни при по-благоприятни условия; и iv) забрана относно въвеждането на нови програми за опция за акции или удължаване или подновяване на съществуващи програми.
   II.   ОЦЕНКА
   
   1.   Наличие на държавна помощ
   
   Член 61, параграф 1 от Споразумението за ЕИП гласи следното:
   
      „Освен изключенията, предвидени в настоящото споразумение, за несъвместими с действието му се считат помощите, отпускани от държавите-членки на ЕО, от страните от ЕАСТ или отпускани чрез държавни ресурси, под каквато и да е форма, доколкото те засягат търговията между договарящите се страни, които нарушават или заплашват да нарушат конкуренцията, като подпомагат някои предприятия или производства.“
   
   За да бъде определена като държавна помощ, мярката трябва първо да бъде предоставена от държавата или чрез държавни ресурси. Схемата, за която е отправено уведомление, се състои от капиталови инжекции, осъществени от фонда посредством ресурсите от националния бюджет. За тази цел за фонда е определен общ бюджет от 50 милиарда норвежки крони.
   Освен това, мерките за рекапитализация позволяват на получателите да се сдобият с необходимия капитал при по-благоприятни условия отколкото би било възможно иначе при съществуващите условия на финансовите пазари. Органът счита, че предвид настоящите затруднения на капиталовите пазари, държавата осъществява инвестиции, тъй като нито един оператор в условията на пазарна икономика не би желал да инвестира при подобни условия. Още повече че мярката, за която е отправено уведомление, има селективен характер, тъй като е насочена единствено към стабилните като цяло норвежки банки, а не към други финансови институции или предприятия. Това предоставя икономическо предимство на получателите и укрепва тяхната позиция в сравнение с техните конкуренти в Норвегия и в другите държави-членки на ЕАСТ, и поради това трябва да се счита, че мярката нарушава конкуренцията и засяга търговията между договарящите се страни.
   По тези причини Органът счита, че схемата за рекапитализация, за която е отправено уведомление, представлява държавна помощ по смисъла на член 61, параграф 1 от Споразумението за ЕИП.
   2.   Процедурни изисквания
   
   Съгласно член 1, параграф 3 от част I от Протокол 3 „Надзорният орган на ЕАСТ следва да бъде информиран в разумен срок, който да му даде възможност да представи своето становище по отношение на всякакви планове за предоставянето или изменението на помощта (…). Заинтересованата държава-членка не може да започне прилагането на предложените мерки, докато процедурата не доведе до постановяването на окончателно решение“.
   Чрез уведомление относно схемата за рекапитализация от 28 април 2009 г. норвежките власти са спазили изискването за отправяне на уведомление. Те са поели ангажимент да не прилагат схемата, докато Органът не е одобрил мярката, като по този начин са спазили също така задължението за изчакване.
   Поради това Органът може да направи заключението, че норвежките власти са изпълнили своите задължения съгласно член 1, параграф 3 от част I от Протокол 3.
   3.   Съвместимост на помощта
   
   3.1.   Прилагане на член 61, параграф 3, буква б) от Споразумението за ЕИП и на насоките за рекапитализация
   
   Съгласно член 61, параграф 3, буква б) от Споразумението за ЕИП „помощите, предназначени за подпомагане осъществяването на значим проект от общ европейски интерес или за преодоляване на сериозно сътресение на икономиката на дадена държава-членка на ЕО или на страна от ЕАСТ“ (добавено подчертаване) могат да бъде счетени за съвместими с действието на Споразумението за ЕИП.
   Органът не оспорва анализа на норвежките власти, че настоящата глобална финансова криза е ограничила отпускането на кредити за реалната икономика на национално равнище. Ако при това положение не бъдат предприети мерки, то може да окаже въздействие върху икономиката на Норвегия като цяло. Поради това според Органа схемата, за която е отправено уведомление, има за цел преодоляването на сериозно сътресение за норвежката икономика.
   Въз основа на член 61, параграф 3, буква б) от Споразумението за ЕИП през януари 2009 г. Органът прие насоките за рекапитализация, в които се определят правилата за оценка на помощта, предоставена под формата на рекапитализация в контекста на настоящата финансова криза. Съответно Органът ще извърши оценка на настоящото уведомление въз основа на разпоредбите на насоките за рекапитализация.
   В насоките за рекапитализация се посочва, че „в контекста на сегашното състояние на финансовите пазари рекапитализацията на банки може да послужи за постигането на редица цели. Първо, рекапитализациите допринасят за възстановяване на финансовата стабилност и спомагат за възвръщане на доверието, необходимо за възобновяване на кредитирането между самите банки. […] Второ, рекапитализациите могат да подпомогнат за осигуряването отпускането на кредити за реалната икономика.“ (29). Освен това „за банките трябва да съществуват достатъчно благоприятни условия за достъп до капитал, за да бъде рекапитализацията толкова ефективна, колкото е необходимо. От друга страна, условията, придружаващи всяка мярка за рекапитализация, следва да гарантират равнопоставеност, а в по-дългосрочен план и възстановяване на нормалните пазарни условия. Ето защо държавната намеса следва да бъде съразмерна и от временен характер и следва да се отпуска по начин, който предоставя стимули за банките да се изплатят на държавата, когато обстоятелствата на пазара го позволят (…). Във всички случаи държавите-членки трябва да гарантират, че всяка рекапитализация на дадена банка е наистина наложителна.“ (добавено подчертаване) (30).
   Поради това мерките, за които се отправя уведомление, трябва да отговарят на следните условия:
   —   целесъобразност (адекватност на мярката за постигане на определените цели): мярката за подпомагане трябва да бъде добре насочена, за да постигне успешно целта за насърчаване на финансовата стабилност и отпускането на кредити за реалната икономика;
   —   наложителност: мярката за подпомагане трябва да бъде наложителна по своя размер и форма, за да постигне поставената цел (31);
   —   съразмерност: положителните ефекти от мярката за помощ трябва да бъдат правилно балансирани по отношение на нарушаването на конкуренцията, за да може това нарушаване да бъде сведено до минимума, необходим за постигане на целите на мерките.
   3.2.   Целесъобразност
   
   Органът трябва най-напред да извърши оценка дали предложената мярка, т.е. рекапитализацията от страна на държавата на банки, които като цяло са стабилни, е подходяща мярка за постигане на поставените цели за насърчаване на финансовата стабилност и отпускането на кредити за реалната икономика.
   Органът признава, че при настоящите пазарни условия кредитните институции могат да се нуждаят от допълнителен капитал, за да се гарантира достатъчен поток от кредити за цялата икономика, чрез което да се противодейства на по-нататъшното задълбочаване на кризата. Освен това, несигурността по отношение на икономическите перспективи подрони доверието в стабилността на финансовите институции в дългосрочен план. Рекапитализацията на стабилните като цяло банки следва да осигури достатъчно добра капитализация на финансовите институции, така че по-добре да устоят на потенциални загуби и да поддържат нормални дейности по кредитиране.
   Предоставянето на капитал на банки, които като цяло са стабилни, следователно може да се разглежда като подходяща мярка за гарантиране на благоприятни условия за отпускане на кредити за реалната икономика в съответствие с изискването на насоките за рекапитализация.
   3.3.   Наложителност
   
   По своя размер и форма мярката за помощ трябва да бъде необходима, за да се постигне поставената цел предвид сегашните извънредни обстоятелства. Следователно може да се счита, че с оглед на поставената цел е наложителна помощ единствено за банки, които като цяло са стабилни.
   Норвежките власти предвиждат, че схемата, за която е отправено уведомление, ще влезе в сила през май 2009 г. и ще бъде отворена за период от 6 месеца. Крайният срок за подаване на заявления за капиталова инжекция ще бъде 6 седмици преди изтичането на шестмесечния период (приблизително края на септември 2009 г.).
   Освен това се предвижда капиталовите инжекции да бъдат временна мярка. В схемата са заложени стимули за насърчаване на банките да изплащат отпуснатия капитал и са наложени също редица съществени ограничения върху поведението, които допълнително стимулират връщането към нормалните пазарни условия.
   Органът счита, че посредством ограничаването на временния обхват на схемата норвежките власти са ограничили потенциалната държавна помощ до контекста на настоящото положение на финансовите пазари и сериозното затруднение, съществуващо понастоящем в норвежката икономика.
   В насоките за рекапитализация се подчертава колко е важно да се прави разлика между банки, които като цяло са стабилни и имат добри резултати, и банки, които са изпаднали в затруднение и имат по-слаби резултати (32).
   Норвежките власти обясниха, че единствено банки, които като цяло са стабилни, имат право да участват в схемата, за която е отправено уведомление. Въз основа на информацията, предоставена от банките при кандидатстване за капиталова инжекция и на базата на обективни критерии (формални коефициенти на капиталовата адекватност, анализ на различните рискови експозиции на банката, качество на активите, бизнес перспективи и др.), норвежкият орган за финансов надзор ще упражнява подборна функция и ще оценява дали дадена банка е стабилна като цяло. Схемата ще бъде открита единствено за банки, които според органа за финансов надзор отговарят на изискванията за капитал от първи ред „с достатъчен марж, включително при отчитане на вероятното развитие на обстоятелствата в близкото бъдеще“ (33).
   Следователно може да бъде направено заключението, че схемата, за която е отправено уведомление, взима предвид заложеното в насоките за рекапитализация изискване да се прави разлика между банките и тя няма да се използва за рекапитализация на банки, които не са стабилни като цяло.
   Държавите от ЕАСТ следва да гарантират, че всяка рекапитализация на дадена банка е наистина наложителна (34). През декември 2008 г. Norges Bank извърши поредица от стрес тестове на шестте най-големи норвежки банки. Тестът възпроизвеждаше негативен сценарий, при който банките отбелязват загуби в размер средно на 2,3 % от техните активи, претеглени спрямо риска. Norges Bank изчисли, че при симулираните негативни обстоятелства средствата за рекапитализация на 10-те най-големи банки ще възлизат приблизително на 34 милиарда норвежки крони. Въз основа на тези заключения норвежките власти са изчислили, че 50 милиарда норвежки крони ще бъдат достатъчни, за да се увеличи основният капитал на всички норвежки банки средно с 2,3 %. Следователно бюджетът на схемата е 50 милиарда норвежки крони.
   По този начин размерът на капиталовата инжекция, предложена от норвежките власти, е обвързан със специфичните условия на норвежкия банков пазар. Норвежките власти са определили максимални граници за повишението на коефициентите на капиталова адекватност на основния капитал чрез капиталови инжекции от фонда, която са свързани с нивото на основния капитал в банката, съществуващо преди държавната интервенция. По този начин банките с коефициент на капиталова адекватност на основния капитал под 7 % могат да кандидатстват за рекапитализация, за да повишат този коефициент до не повече от 10 % (35). Банки с коефициент на капиталова адекватност на основния капитал между 7 % и 10 % могат да бъдат рекапитализирани с до 3 процентни пункта, но до коефициент, не по-висок от 12 %. Банки с коефициент на капиталова адекватност на основния капитал над 10 % могат да кандидатстват единствено за капиталова инжекция до 2 процентни пункта.
   Както бе отбелязано по-горе, действителният размер на капиталовата инжекция ще бъде определен от фонда и уточнен в споразумението с отделните кандидатстващи банки. В допълнение, приоритет ще имат заявления от банки със значение за цялата финансова система, като по този начин се гарантира, че целта за възстановяване на финансовата стабилност също е взета под внимание (36). Освен това фондът ще изисква допълнителна обосновка по отношение на всяко заявление за капиталова инжекция в размер на повече от 2 процентни пункта, за да се потвърди наложителността на такава голяма капиталова инжекция.
   Органът ще бъде информиран за всички случаи, при които е осъществена капиталова инжекция над 2 %.
   Фондът ще изисква също допълнителна обосновка по отношение на заявления, при които предложената инжекция ще повиши коефициента на капиталова адекватност на основния капитал на кандидатстващата банка до над 12 %. Следователно фондът ще бъде в позиция да провери наложителността на държавната интервенция въпреки съществуващото високо ниво на капитализация. Органът отбелязва, че това положение засяга основно малки спестовни банки, разполагащи с ограничени методи за собствено финансиране. Тези банки представляват малка част от пазара (само 11 % от общите банкови активи) и оперират основно на местните пазари. Ако конкретната нужда на банката не е достатъчно обоснована, фондът ще отхвърли нейната молба.
   Въз основа на предходните съображения Органът стига до заключението, че схемата, за която е отправено уведомление, е разработена по начин, който да гарантира, че всяка капиталова инжекция е наистина наложителна.
   3.4.   Съразмерност
   
   Накрая, Органът трябва да прецени дали капиталовите инжекции са осъществени при условия, които свеждат до минимум размера на помощта, за да се ограничи нарушаването на конкуренцията до най-малката степен, необходима за постигане на поставените цели.
   Съгласно насоките за рекапитализация най-добрата гаранция за ограничаване на нарушаването на конкуренцията определяне на стойността на рекапитализацията, което е близко до пазарните цени (37). Поради това рекапитализацията следва да бъде извършена по начин, при който се взема предвид пазарната позиция на всяка институция и се предоставят на банката стимули да изплати средствата на държавата във възможно най-кратък срок. Ето защо при извършването на оценка на мерките за рекапитализация трябва да бъдат използвани следните елементи: цел на рекапитализацията, стабилност на банката получателка, възнаграждение, стимули за излизане от схемата и предпазни механизми срещу злоупотреба с помощта и нарушаване на конкуренцията.
   Целта на мярката и стабилността на банките бяха разгледани по-горе. При възнаграждението като цяло трябва да се отчитат по подходящ начин следните елементи:
   
               —
            
            
               рисков профил на получателя;
            
         
               —
            
            
               характеристика на избрания инструмент;
            
         
               —
            
            
               стимули за излизане от схемата; и
            
         
               —
            
            
               подходящ референтен лихвен процент, при който няма риск (38).
            
         В насоките се набелязва подходящ метод за определяне на стойността на рекапитализациите, като за основа се ползва методологията, заложена в горепосочената препоръка на ЕЦБ. Тази методология включва изчисляване на спектъра на стойността на рекапитализацията на базата на различни компоненти с долна граница — изискваният процент на възвръщаемост на подчинения дълг и с горна граница — изискваният процент на възвръщаемост на обикновените акции. Както долната, така и горната граница се състоят от комбинация от доходността на държавни облигации и надбавки. Специфичните характеристики на отделните институции и на държавите от ЕАСТ следва да бъдат отразени при изчисляване на спектъра на стойността на рекапитализацията в дадена ситуация. Органът ще приеме също и алтернативни методологии за определяне на стойността, при условие че те водят до възнаграждения, които са по-високи от определените съгласно методологията на ЕЦБ (39).
   Изискваният процент на възвръщаемост за подчинения дълг следователно се изчислява като доходност на държавните облигации плюс спред CDS на издаващата банка, плюс 200 базисни пункта, за да бъдат покрити оперативните разходи и да бъде предоставен стимул за излизане от схемата. При останалите хибридни инструменти с икономически характеристики, подобни на подчинения дълг, по-високият ранг на тези инструменти се отразява чрез включване на допълнителни 100 базисни пункта.
   Норвежките власти определиха, че хибридната ценна книга от първи ред попада в горното описание и изчислиха възнаграждението по отношение на този инструмент като доходност на държавните облигации плюс 5,0 % за банки от рисков клас 1 (надбавката за рискови класове 2 и 3 е съответно 5,5 % и 6,0 %). Те посочиха, че Norges Bank е изчислила приблизителната стойност на спреда CDS на DnB NOR (най-голямата норвежка банка и единствената, за която има налични данни за CDS) на 100 базисни пункта. Тъй като не съществуват съответни данни за другите норвежки банки, властите са приложили еднаква надбавка за всички банки. Прилагането на методологията на ЕЦБ следователно ще доведе до минимална надбавка от 400 базисни пункта. Както е отбелязано по-горе, минималната надбавка съгласно схемата, за която е отправено уведомление, е 500 базисни пункта и следователно отговаря на изискванията на насоките в това отношение.
   Изискваният процент на възвръщаемост за обикновените акции се изчислява като доходност от държавните облигации плюс рискова премия от дялово участие в размер на 500 базисни пункта плюс 100 базисни пункта, за да бъдат покрити оперативните разходи и да бъде предоставен стимул за излизане от схемата. При други инструменти с икономически характеристики, подобни на обикновените акции (включително неподлежащи на обратно изкупуване инструменти, които се преобразуват в обикновени акции), изискваният процент на възвръщаемост трябва да бъде близък до този на обикновените акции.
   Норвежките власти определиха привилегирования капиталов инструмент от първи ред като отговарящ на описанието и изчислиха възнаграждението по отношение на този инструмент като доходност на държавните облигации плюс 6,0 % за банки от рисков клас 1 (за рискови класове 2 и 3 надбавката е съответно 6,5 % и 7,0 %). Прилагането на методологията на ЕЦБ би довело до минимална надбавка от близо 600 базисни пункта и следователно може да се направи заключението, че добавката за привилегирования капиталов инструмент е в съответствие с насоките за рекапитализация.
   Другият елемент на възнаграждението е доходността на държавните облигации (40). Схемата, за която е отправено уведомление, се основава на норвежки държавни облигации за 5 години. Схемата, за която е отправено уведомление, обаче предоставя на кандидатстващите банки възможност възнаграждението да се обвърже с шестмесечните държавни сертификати. Органът отбелязва, че понастоящем шестмесечният променлив лихвен процент е приблизително с 1 процентен пункт по-нисък от фиксирания лихвен процент за държавни облигации за 5 години. По този начин възнаграждението към момента би било с приблизително 1 процентен пункт по-ниско за банки, които използват възможност за възнаграждение, основано на шестмесечния променлив лихвен процент.
   Норвежките власти твърдят, че двата начина за определяне на стойността на капиталовите инжекции по принцип са равностойни. Те илюстрират това, като изчисляват възнаграждението въз основа на текущия процент за норвежки държавни облигации и на нетната настояща стойност на шестмесечните държавни сертификати на фючърсния пазар за петгодишния период. Изчислението се основава на теорията, че паритетът между фиксирания и променливия лихвен процент ще се запази във времето.
   Въпреки че изчисленията се базират на очаквания и няма гаранция, че лихвата винаги ще бъде същата като предвидената, Органът стига до заключението, че въз основа на наличните данни е възможно възнаграждението, обвързано с шестмесечния държавен сертификат, да попадне в границите на спектъра на стойността на рекапитализацията, установен въз основа на описаната по-горе методология. Освен това Органът е отбелязал факта, че надбавките са над минимума, изискван в насоките за рекапитализация.
   Следващият елемент на възнаграждението, който трябва да бъде разгледан след подходящия референтен безрисков лихвен процент и характеристиките на предлаганите инструменти, е рисковият профил на получателя.
   Както бе отбелязано по-горе, фондът ще причисли всяка банка към един от трите рискови класа въз основа на обективни критерии (41). Рисковият клас ще определи купона, който трябва да бъде платен във връзка с инжектирания капитал. В приложение 1 към насоките за рекапитализация се съдържа по-обстойна информация относно начина на оценяване на рисковия профил на получателя, а за подходящи показатели се определят капиталовата адекватност, размерът на рекапитализацията, настоящите спредове CDS и рейтингът и перспективите на кандидатстващата банка.
   Органът счита, че методът за оценяване от фонда, описан по-горе в раздел I.5.3, взема под внимание значителен брой от тези разнообразни показатели и поради това води до подходяща класификация на кандидатстващите банки по отношение на риска.
   Норвежките власти са включили допълнителни 50 базисни пункта във възнаграждението за банките от рисков клас 2 и допълнителни 100 базисни пункта за тези от рисков клас 3. Това се обосновава с разликата, която се наблюдава между кредитния спред на подчинения дълг на DnB NOR и този на другите норвежки банки, като става дума за надценките към приблизително изчисления спред CDS на DnB NOR. Установено е, че спредът между най-ниската и най-високата доходност не превишава около 100 базисни пункта и поради това надбавките към класовете от среден и висок риск са определени съответно на 50 и 100 базисни пункта.
   Последният елемент на възнаграждението, определен в насоките, са стимулите за излизане от схемата, заложени в самата схема. Органът отбелязва в това отношение, че възнаграждението за хибридната ценна книга от първи ред (която може да бъде изплатена на държавата по всяко време) се повишава с 1 процентен пункт годишно през четвъртата и петата година и този купон с по-висока стойност се поддържа до изплащането. По отношение на привилегирования капиталов инструмент от първи ред изплащането е възможно едва след изтичането на три години, а в края на петата година инструментът автоматично се преобразува в обикновени акции. Независимост от това, в наредбата е постановено, че: 1) изплащането не може да бъде по-ниско от номиналната стойност и ще се повиши през четвъртата и през петата година; и 2) преобразуването в акции в края на петата година ще се осъществи при условия, осигуряващи на банката стимули да изплати инструмента преди извършване на автоматично преобразуване. Норвежките власти посочиха също, че като допълнителен стимул за изплащане механизмът на преобразуване следва също да бъде по-благоприятен за фонда отколкото преобразуване по съответната пазарна цена към момента, което изисква значително намаляване на дяловото участие на съществуващите акционери.
   Органът счита, че като се вземат под внимание всички тези елементи, схемата, за която е отправено уведомление, предвижда общо ниво на възнаграждение в съответствие с принципите, заложени в насоките за рекапитализация.
   В допълнение към стимулите за възнаграждение и за излизане от схемата в насоките за рекапитализация се прави също позоваване на предпазни механизми срещу злоупотреба с помощта и нарушаване на конкуренцията и се изисква от държавите от ЕАСТ да добавят ефективни и приложими национални предпазни механизми към рекапитализацията, като тези механизми гарантират, че инжектираният капитал се използва за запазване на отпускането на заеми за реалната икономика, така че целта на финансирането на реалната икономика да бъде постигната по ефективен начин (42). В тази връзка Органът отбелязва, че схемата, за която е отправено уведомление, съдържа ангажименти, свързани с поведението, наложено на банките, които се възползват от капиталовата инжекция, за да се гарантира, че фондовете не се използват за цели, различни от отпускането на кредити за реалната икономика. С раздел 6 от наредбата се гарантира редовното уведомяване на фонда относно политиката на отпускане на кредити на банките получателки, чрез раздел 8 се изисква от банките, възползвали се от капиталовата инжекция, да поемат задължение да я използват в съответствие, а не в противоречие, с целите на схемата, а именно да се насърчава отпускането на кредити за реалната икономика, а чрез раздел 14 на фонда се предоставят правомощия да предприема мерки за гарантиране, че условията за управление на капиталовата инжекция са спазени.
   И накрая, Органът отбелязва, че норвежките власти не са въвели никакви други мерки за държавна помощ, насочени към банковия сектор.
   4.   Заключение
   
   Въз основа на изложената по-горе оценка Органът счита, че схемата за временна рекапитализация на банки, които като цяло са стабилни, с цел насърчаване на финансовата стабилност и отпускане на кредити за реалната икономика, която норвежките власти планират да приложат, е съвместима с действието на Споразумението за ЕИП по смисъла на член 61 от Споразумението за ЕИП, разглеждан във връзка с насоките за рекапитализация.
   На норвежките власти се припомня за задължението, произтичащо от член 21 от част II от Протокол 3 във връзка с член 6 от Решение № 195/04/COL за предоставяне на годишни отчети относно прилагането на схемата.
   На норвежките власти се припомня също, че Органът трябва да бъде уведомен за всички планове за промяна на тази схема,
   ПРИЕ НАСТОЯЩОТО РЕШЕНИЕ:
   Член 1
   Надзорният орган на ЕАСТ реши да не повдига възражения срещу схемата за временна рекапитализация на банки, които като цяло са стабилни, с цел насърчаване на финансовата стабилност и отпускане на кредити за реалната икономика въз основа на член 61 от Споразумението за ЕИП, разглеждан във връзка с насоките за рекапитализация.
   Член 2
   Адресат на настоящото решение е Кралство Норвегия.
   Член 3
   Само текстът на английски език е автентичен.
   
      Съставено в Брюксел на 8 май 2009 година.
      
         
            За Надзорния орган на ЕАСТ
         
         Per SANDERUD
         
            Председател
         
         Kurt JÄGER
         
            Член на Колегията
         
      
   
   
      (1)  Наричан по-долу „Органът“.
   
      (2)  Наричано по-долу „Споразумението за ЕИП“.
   
      (3)  Наричано по-долу „Споразумението за надзор и съд“.
   
      (4)  Наричан по-долу „Протокол 3“.
   
      (5)  Насоки за прилагане и тълкуване на членове 61 и 62 от Споразумението за ЕИП и член 1 от Протокол 3 към Споразумението за надзор и съд, приети и издадени от Органа на 19 януари 1994 г., публикувани в 
         Официален вестник на Европейския съюз (наричан по-долу „ОВ“) L 231, 3.9.1994 г., стр. 1 и притурка за ЕИП № 32 от 3.9.1994 г., стр. 1. Наричани по-долу „Насоките за държавна помощ“. Актуализираната версия на Насоките за държавна помощ можете да намерите на интернет страницата на Органа: http://www.eftasurv.int/state-aid/legal-framework/state-aid-guidelines/
   
      (6)  Наричани по-долу „насоките за рекапитализация“.
   
      (7)  Решение № 195/04/COL от 14 юли 2004 г., публикувано в ОВ L 139, 25.5.2006 г., стр. 37 и в притурка за ЕИП № 26, 25.5.2006 г., стр. 1, изменено с Решение № 319/05/COL от 14 декември 2005 г., публикувано в ОВ C 286, 23.11.2006 г., стр. 9 и в притурка за ЕИП № 57, 23.11.2006 г., стр. 31.
   
      (8)  Наричана по-долу „схемата за рекапитализация“.
   
      (9)  В края на 2008 г. съществуваха 121 норвежки спестовни банки и 18 норвежки търговски банки. Приблизително 77 % от норвежките банки имаха коефициент на капиталова адекватност на основния капитал над 12 %. Това са обаче предимно по-малки спестовни банки и те представляват едва около 11 % от общите банкови активи. От друга страна, много ограничен брой банки са имали коефициент на капиталова адекватност на основния капитал под 7 %.
   
      (10)  Капиталът от първи ред е основният показател за финансовата стабилност на определена банка от регулаторна гледна точка. Той се състои от основен капитал, съставен предимно от обикновени акции и оповестен резерв (или неразпределена печалба), но може да включва също неподлежащи на откупуване некумулативни преференциални акции.
   
      (11)  Наричан по-долу „фондът“.
   
      (12)  Понятието „норвежки банки“ включва норвежки банки, собственост на чуждестранни банки, но изключва клонове на чуждестранни банки в Норвегия, други небанкови кредитни институции и други типове финансови институции.
   
      (13)  Наричана по-долу „наредбата“.
   
      (14)  Раздел 2 от наредбата.
   
      (15)  Раздел 2 от наредбата.
   
      (16)  Раздел 10 от наредбата.
   
      (17)  Това означава, че ще се прави преценка по известен брой критерии, като коефициент на капиталова адекватност на основния капитал, обща възвръщаемост, състав и качество на кредитите от кредитния портфейл, съотношение между депозити и кредити, загуби и рискова експозиция (кредитен риск, ликвиден риск, пазарен риск и оперативен риск). Фондът или експертите, наети от фонда, могат да използват за отправна точка за определяне на подходящите рискови класове рейтингите, предоставени от най-големите банки, действащи в Норвегия, напр. кредитния анализ от DnB NOR (най-голямата група за финансови услуги в Норвегия).
   
      (18)  Наричана по-долу „ЕЦБ“.
   
      (19)  Наричана по-долу „препоръката на ЕЦБ“.
   
      (20)  На базата на доходността на шестмесечни държавни сертификати, закупени на форуърдния пазар.
   
      (21)  Раздел 11 от наредбата.
   
      (22)  Норвежките власти са изчислили тази цифра въз основа на сумата от всички спредове на обикновени банкови облигации с по-висок ранг по отношение на държавните облигации и спредовете CDS за подчинените кредити, свързани с банковите облигации с по-висок ранг.
   
      (23)  За разлика от това, в еврозоната ЕЦБ е изчислила приблизителна средна стойност на всички спредове CDS на подчинени дългове от клас А на 73 базисни пункта.
   
      (24)  Раздел 12 от наредбата.
   
      (25)  Раздел 13 от наредбата.
   
      (26)  Раздел 12 от наредбата.
   
      (27)  Ако ставките за преобразуване са фиксирани като средна стойност на първоначалната пазарна цена и пазарната цена при преобразуването, печалбата за фонда ще е обезпечена чрез съответното повишение на стойността на изплащането, което ще осигури симетрия между риска от спад на стойността и потенциалната печалба. Ако ставките за преобразуване са фиксирани на пазарната цена в момента на преобразуването, фондът не участва в загубите от стойността на акциите преди преобразуването. В такъв случай печалбата за фонда би трябвало също да бъде ограничена.
   
      (28)  Раздел 8 от наредбата.
   
      (29)  Параграфи 4 и 5 от насоките за рекапитализация.
   
      (30)  Параграф 11 от насоките за рекапитализация.
   
      (31)  Дело C-390/06 Nuova Agricast срещу Ministero delle Attività Produttive, решение от 15 април 2008 г. (все още не е публикувано в сборника), параграф 68. Съдът постанови, че „както е видно от Решението от 17 септември 1980 г. по дело Philip Morris Holland/Комисия (730/79, Recueil …) помощ, която подобрява финансовото положение на предприятието бенефициер, без да е необходима за постигане на целите, предвидени в член 87, параграф 3 ЕО, не би могла да се счете за съвместима с общия пазар“.
   
      (32)  Параграф 12 от насоките за рекапитализация.
   
      (33)  Раздел 2 от наредбата.
   
      (34)  Параграф 11 от насоките за рекапитализация.
   
      (35)  Тъй като банки коефициент на капиталова адекватност под 6 % като цяло няма да имат право да участват в схемата, максималното повишение за банките в тази категория ще бъде 4 процентни пункта. Както е посочено в бележка под линия 9 по-горе, съществува много малък брой банки с ниво на основния капитал под 7 %.
   
      (36)  Раздел 2 от наредбата.
   
      (37)  Параграф 19 от насоките за рекапитализация.
   
      (38)  Параграф 23 от насоките за рекапитализация.
   
      (39)  Параграф 30 от насоките за рекапитализация.
   
      (40)  В препоръката на ЕЦБ това е дефинирано по следния начин: „сумата на: i) средната доходност на референтна облигация за 5 години на Икономическия и паричен съюз през 20 работни дни преди капиталовата инжекция; и ii) средният спред на доходността на държавните облигации за страната, в която е установена финансовата институция през референтния период от 1 януари 2007 г. до 31 август 2008 г.“
   
      (41)  Вж. бележка под линия 17 по-горе.
   
      (42)  Параграф 39 от насоките за рекапитализация.